b'\n_START_ARTICLE_\nZona A (Cisiordania)\n_START_PARAGRAPH_\nZona A (\xc3\xaen ebraic\xc4\x83 A \xd7\xa9\xd7\x98\xd7\x97) este un termen definit de acordurile de la Oslo care descrie \xc8\x99i se refer\xc4\x83 la \xc3\xaentreg teritoriul transferat de Israel sub controlul civil \xc8\x99i de securitate al Autorit\xc4\x83\xc8\x9bii Na\xc8\x9bionale Palestiniene. Zona A reprezint\xc4\x83 suprafe\xc8\x9be discontinue totaliz\xc3\xa2nd circa 18% din Cisiordania, inclusiv toate ora\xc8\x99ele \xc8\x99i o parte din satele palestiniene, \xc8\x99i locuite \xc3\xaen 2013 de aproximativ 55% din popula\xc8\x9bia Cisiordaniei.\n_START_SECTION_\nCronologie\n_START_PARAGRAPH_\n\xc3\x8en prezent, Zona A include opt ora\xc8\x99e palestiniene \xc8\x99i regiunile lor \xc3\xaenconjur\xc4\x83toare (Nablus, Jenin, Tulkarem, Qalqilya, Ramallah, Betleem, Ierihon \xc8\x99i 80% din Hebron), \xc8\x99i nici o implantare israelian\xc4\x83._NEWLINE_\xc3\x8en timpul primei faze a implement\xc4\x83rii acordurilor de la Oslo, \xc3\xaen 1995, Zona A cuprindea 3% din Cisiordania excluz\xc3\xa2nd Ierusalimul de Est. \xc3\x8en 1997, ora\xc8\x99ul Hebron a fost \xc3\xaemp\xc4\x83r\xc8\x9bit \xc3\xaen dou\xc4\x83 zone prin Protocolul privind Hebronul: zona H1, reprezent\xc3\xa2nd circa 80% din ora\xc8\x99, a fost plasat\xc4\x83 sub control civil \xc8\x99i de securitate palestinian, \xc3\xaen timp ce zona zona H2, reprezent\xc3\xa2nd restul de 20%, a fost plasat\xc4\x83 sub control civil palestinian, respectiv militar \xc8\x99i de securitate israelian. \xc3\x8en H2, care este situat\xc4\x83 \xc3\xaen zona central\xc4\x83 a ora\xc8\x99ului \xc8\x99i cuprinde inclusiv centrul istoric, locuiesc aproximativ 40.000 de palestinieni (19% din popula\xc8\x9bia Hebronului) \xc8\x99i 850 de coloni\xc8\x99ti evrei. Al\xc8\x9bi 8.000 de evrei locuiesc \xc3\xaen colonia Kiryat Arba de la periferia Hebronului._NEWLINE_\xc3\x8encep\xc3\xa2nd din octombrie 2000, de la \xc3\xaenceputul celei de-a doua Intifade, cet\xc4\x83\xc8\x9benilor israelieni le este interzis complet accesul \xc3\xaen Zona A, la ordinele comandamentului general al armatei israeliene. \xc3\x8en practic\xc4\x83, armata se limiteaz\xc4\x83 la a \xc3\xaencerca s\xc4\x83 asigure respectarea interdic\xc8\x9biei doar de c\xc4\x83tre evreii israelieni. \xc3\x8en prezent totu\xc8\x99i, mul\xc8\x9bi evrei ignor\xc4\x83 interdic\xc8\x9bia \xc8\x99i p\xc4\x83trund \xc3\xaen Zona A pentru cump\xc4\x83r\xc4\x83turi, repararea autovehiculelor la service-urile locale sau pentru diverse servicii rutiere._NEWLINE_Armata israelian\xc4\x83 a abolit \xc3\xaen timpul opera\xc8\x9biunii Pav\xc4\x83za din 2002 interdic\xc8\x9bia \xc3\xaempotriva p\xc4\x83trunderii militare \xc3\xaen Zona A \xc8\x99i a ocupat din nou regiunea, \xc3\xaentr-un efort de a \xc3\xaenn\xc4\x83bu\xc8\x99i cea de-a doua Intifad\xc4\x83. De atunci, armata statului evreu intr\xc4\x83 \xc3\xaen mod regulat \xc3\xaen zon\xc4\x83, \xc3\xaen special noaptea, pentru a \xc3\xaentreprinde raiduri de arestare a unora din cei pe care \xc3\xaei suspecteaz\xc4\x83 de militantism. \xc3\x8en mod obi\xc8\x99nuit, astfel de raiduri sunt coordonate cu for\xc8\x9bele de securitate palestiniene. _NEWLINE_La sf\xc3\xa2r\xc8\x99itul celei de-a doua Intifade, \xc3\xaen 2005, Israelul a predat din nou Autorit\xc4\x83\xc8\x9bii Palestiniene sectoarele pe care le mai ocupa \xc3\xaen Zona A. Primul ora\xc8\x99 din care armata israelian\xc4\x83 s-a retras \xc8\x99i \xc3\xaen care a fost restabilit controlul civil \xc8\x99i de securitate palestinian a fost Ierihon, urmat de Tulkarem \xc8\x99i Jenin.'